Betogings in die Wes-Kaap opgeskort | Maroela Media
Die vermeende plaasarbeiderstaking in die Wes-Kaap is Woensdag vir 'n week lank opgeskort.
Tony Ehrenreich, provinsiale sekretaris van die vakbondfederasie Cosatu, sê die betogings sal volgende week Woensdag hervat word indien AgriSA nie aan sekere voorwaardes voldoen nie. "Die enigste ding waaraan AgriSA werklik moet voldoen is dat hulle nie werkers, wat opstaan en teen die daaglikse hongersnood-loon van R69 betoog, sal viktimiseer nie." AgriSA moet glo ook hul "vorige verpligtinge aan plaaslikevlak-ooreenkomste" nakom. Indien die landbouhandelsvereniging nie instem nie, sal die betogings in die algemeen of in die betrokke dorpe hervat word.
Vermeende plaaswerkers het verlede jaar begin staak en geëis dat hul dagloon van R69 na R150 verhoog moet word en dat 'n samehangende grondhervormingsprogram ingestel moet word. Die staking is in Desember opgeskort, maar het verlede week Woensdag weer in verskeie dorpe in die provinsie hervat.
Ten minste 180 mense is sedert verlede week Woensdag in verband met die betogings in hegtenis geneem.
Johannes Möller, president van AgriSA, het vroeër in 'n verklaring gesê dat geen landbouloonooreenkoms tot dusver in die land gemaak is nie. "'n Enkele boer in Clanwilliam het 'n ooreenkoms aangegaan wat deur Cosatu verwelkom is en word nou deur hulle as 'n kollektiewe ooreenkoms met Clanwilliam-boere voorgehou," het Möller gesê. Hy sê Cosatu beskou hierdie geïsoleerde ooreenkoms as een wat as 'n "toonaangewend" voorgehou kan word. Die aanbod word glo nie deur ander boereleiers en hul organisasies in die gebied as 'n kollektiewe ooreenkoms ondersteun of gemandateer nie. AgriSA het herhaaldelik 'n beroep op individuele boere gedoen om met hul werknemers te onderhandel, en dit het glo plaasgevind.
Nerine Kahn, direkteur van die Kommissie vir Versoening, Bemiddelling en Arbitrasie (KVBA), het gesê gelokaliseerde kollektiewe ooreenkomste sal die staking oplos.
Cosatu-leiers en dié van ander vakbonde het ooreengekom dat, as Agri Wes-Kaap in die openbaar sy ondersteuning vir sulke onderhandelings sal bekendmaak, dit die einde van die dispuut kan beteken.